ระวังโดนหลอก
เก็บข่าวมาเตือนกันเกี่ยวกับเรื่อง &#8220;ทองคำ&#8221; อย่าตกเป็น &#8220;เหยื่อ&#8221; และอย่าให้ความโลภมาบังตา
10 พ.ย. 2558

เก็บข่าวมาเตือนกันเกี่ยวกับเรื่อง “ทองคำ” อย่าตกเป็น “เหยื่อ” และอย่าให้ความโลภมาบังตา
ขอเริ่มด้วยข่าว “หลอกประมูลทองคำผ่านเฟซบุ๊ก” โดยคนร้ายใช้ชื่อผ่านเฟซบุ๊กว่า “ประมูลทองแท้ 96.5% ราคาส่ง BY พลอย ไพลิน” และ “Homechair Homegold” โดยครั้งแรกๆ ประมูลทองคำเป็นแหวนน้ำหนักครึ่งสลึงเป็นเงิน 2,250 บาท ซึ่งมีการส่งของมาให้ตามกำหนด
อย่างไรก็ตาม เมื่อต้นเดือน มิ.ย.ที่ผ่านมา ได้มีการประมูลสร้อยคอทองคำมากขึ้น โดยผู้ประมูลโอนเงินเข้าบัญชีธนาคารไปแล้ว แต่สุดท้ายไม่มีการส่งทองมาตามกำหนด และไม่สามารถติดต่อผ่านเฟซบุ๊กได้ โดยพบว่ามีผู้เสียหายกว่า 82 ราย มูลค่าเสียหายกว่า 7 แสนบาท แจ้งความกับตำรวจและร้องเรียนที่กรมสอบสวนคดีพิเศษ (ดีเอสไอ) 
โรงรับจำนำโกงเปลี่ยนทองจริงเป็นทองปลอม กรณีนี้เกิดจากการทุจริตของเจ้าหน้าที่โรงรับจำนำที่มีการเปลี่ยนทองรูปพรรณของแท้ที่ลูกค้านำมาจำนำ แล้วเปลี่ยนเอาทองปลอมมาเก็บไว้ ความมาแตกเมื่อลูกค้ามาไถ่ถอนคืน และพบว่าเป็นทองปลอม นอกจากนี้ยังพบกรณีที่เจ้าหน้าที่โรงรับจำนำมีการแอบอ้างนำชื่อบุคคลอื่นที่เคยเป็นลูกค้าประจำของโรงรับจำนำเอาทองคำปลอมมาจำนำ และทำการยักยอกเงินออกไปใช้เอง
แก๊งมิจฉาชีพเอาทองคำปลอมมาตระเวนจำนำตามร้านค้าทอง ซึ่งปัจจุบันมีการปลอมแปลงทองคำให้เสมือนจริงมาก เพราะมีกระบวนการการเคลือบทองจริงๆ ไว้ที่ด้านนอก ซึ่งหากผู้ที่ไม่มีความชำนาญก็จะต้องถูกโดนหลอกกลายเป็นเหยื่อแก๊งมิจฉาชีพเหล่านี้
แก๊งตกทอง เป็นกลุ่มมิจฉาชีพที่ทำมาหากิน โดยวิธีแกล้งทำสร้อยทองคำ (ปลอม) ตกอยู่ตามย่านชุมชน หรือตลาด ทำทีเป็นว่าพบทองตกอยู่พร้อมเหยื่อที่เล็งไว้ จำเป็นต้องเอาทองคำมาแบ่งกัน แต่ไม่มีเวลานำไปขาย จึงแนะนำให้เหยื่อถอดเครื่องประดับหรือเงิน ซึ่งดูแล้วมูลค่าน่าจะน้อยกว่าทองคำที่พบหลายเท่ามาให้มิจฉาชีพ กว่าจะรู้ว่าเป็นทองปลอม มิจฉาชีพก็หายตัวพร้อมเครื่องประดับหรือเงินของเหยื่อไปไกลแล้ว วิธีนี้ปรากฏเป็นข่าวอยู่บ่อยๆ แต่ก็ยังมีผู้ตกเป็นเหยื่อเสมอ เหยื่อบางคนบอกว่าเหมือนถูกป้ายยา หรือถูกสะกดจิตทำให้รู้สึกมึนงง ถอดเครื่องประดับหรือมอบเงินให้มิจฉาชีพไปอย่างไม่รู้ตัว